Document ID: 32008R0753

ΚΑΝΟΝΙΣΜΌΣ (ΕΚ) αριθ. 753/2008 ΤΗΣ ΕΠΙΤΡΟΠΉΣ
της 31ης Ιουλίου 2008
για την τροποποίηση του κανονισμού (ΕΚ) αριθ. 1299/2007 περί αναγνωρίσεως των ομάδων παραγωγών στον τομέα του λυκίσκου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 127 σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1952/2005 του Συμβουλίου, της 23ης Νοεμβρίου 2005, για την κοινή οργάνωση αγοράς στον τομέα του λυκίσκου (2), πρόκειται να καταργηθεί από την 1η Ιουλίου 2008 σύμφωνα με το άρθρο 201 παράγραφος 1 στοιχείο γ) του κανονισμού (ΕΚ) αριθ. 1234/2007 (Ενιαίος κανονισμός ΚΟΑ).
(2)
Ορισμένες διατάξεις για τις ομάδες παραγωγών που προβλέπονται στον κανονισμό (ΕΚ) αριθ. 1952/2005 δεν ενσωματώθηκαν στον ενιαίο κανονισμό ΚΟΑ. Προκειμένου να συνεχιστεί απρόσκοπτα η ομαλή λειτουργία του τομέα του λυκίσκου, απαιτείται η συμπερίληψη των εν λόγω διατάξεων στον κανονισμό (ΕΚ) αριθ. 1299/2007 της Επιτροπής, της 6ης Νοεμβρίου 2007, περί αναγνωρίσεως των ομάδων παραγωγών στον τομέα του λυκίσκου (3).
(3)
Ο ενιαίος κανονισμός ΚΟΑ ορίζει στο άρθρο 122 τις γενικές προϋποθέσεις αναγνώρισης των οργανώσεων παραγωγών από τα κράτη μέλη. Οι εν λόγω προϋποθέσεις πρέπει να είναι συγκεκριμένες για τον τομέα του λυκίσκου. Για λόγους συνοχής, πρέπει να συνεχιστεί η χρήση του όρου «ομάδες παραγωγών» στον συγκεκριμένο τομέα.
(4)
Για να αποφευχθούν τυχόν διακρίσεις μεταξύ των παραγωγών καθώς και για να εξασφαλισθούν η ενότητα και η αποτελεσματικότητα των αναλαμβανόμενων ενεργειών, θα πρέπει να καθορισθούν, για το σύνολο της Κοινότητας, οι όροι τους οποίους πρέπει να πληρούν οι ομάδες παραγωγών για να αναγνωρίζονται από τα κράτη μέλη. Για να επιτευχθεί η αποτελεσματική συγκέντρωση της προσφοράς, είναι ιδίως αναγκαίο, αφενός, να αποδεικνύουν οι ομάδες ότι έχουν επαρκή οικονομική επιφάνεια και, αφετέρου, το σύνολο της παραγωγής των παραγωγών να διατίθεται στην αγορά από την ομάδα, είτε απευθείας, είτε από τους παραγωγούς σύμφωνα με κοινούς κανόνες.
(5)
Ο κανονισμός (ΕΚ) αριθ. 1299/2007 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1299/2007 τροποποιείται ως εξής:
1.
Το άρθρο 1 αντικαθίσταται από το ακόλουθο κείμενο:
«Άρθρο 1
1. Αρμόδιο για την αναγνώριση των οργανώσεων παραγωγών (εφεξής “ομάδες παραγωγών”) σύμφωνα με τα προβλεπόμενα στο άρθρο 122 του κανονισμού (ΕΚ) αριθ. 1234/2007 (4) του Συμβουλίου είναι το κράτος μέλος στο έδαφος του οποίου η ομάδα παραγωγών έχει την καταστατική της έδρα.
2. Τα κράτη μέλη αναγνωρίζουν τις ομάδες παραγωγών που ζητούν την αναγνώριση και πληρούν τους ακόλουθους γενικούς όρους:
α)
έχουν νομική προσωπικότητα ή επαρκή ικανότητα δικαίου, σύμφωνα με την εθνική νομοθεσία, ώστε να είναι υποκείμενα δικαιωμάτων και υποχρεώσεων·
β)
εφαρμόζουν κοινούς κανόνες παραγωγής και το πρώτο στάδιο εμπορίας κατά την έννοια του δεύτερου εδαφίου·
γ)
περιλαμβάνεται στο καταστατικό τους η υποχρέωση για τους παραγωγούς που είναι μέλη ομάδων:
i)
να συμμορφώνονται προς τους κοινούς κανόνες παραγωγής και τις αποφάσεις σχετικά με τις ποικιλίες που παράγονται,
ii)
να διαθέτουν στην αγορά το σύνολο της παραγωγής τους μέσω της ομάδας·
δ)
δικαιολογούν επαρκή οικονομική δραστηριότητα·
ε)
αποκλείουν, για το σύνολο του πεδίου δραστηριότητός τους, κάθε διάκριση μεταξύ των παραγωγών ή ομάδων της Κοινότητος, ιδίως ως προς την ιθαγένειά τους ή τον τόπο εγκατάστασής τους·
στ)
εξασφαλίζουν, χωρίς διάκριση, το δικαίωμα προσχώρησης στην ομάδα, σε κάθε παραγωγό που αναλαμβάνει την υποχρέωση τήρησης του καταστατικού·
ζ)
περιλαμβάνουν στα καταστατικά τους διατάξεις με στόχο να εξασφαλίζεται στα μέλη των ομάδων που επιθυμούν να αποποιηθούν την ιδιότητα του μέλους ότι αυτό είναι δυνατό μετά τη συμμετοχή τους τουλάχιστον για τρία χρόνια και υπό την προϋπόθεση ότι θα ειδοποιήσουν σχετικά την ομάδα τουλάχιστον ένα χρόνο πριν από την αποχώρησή τους, υπό την επιφύλαξη των εθνικών νομοθετικών ή κανονιστικών διατάξεων με στόχο να προστατεύουν, σε καθορισμένες περιπτώσεις, την ομάδα ή τους πιστωτές της από τις οικονομικές συνέπειες που, ενδεχομένως, συνεπάγεται η αποχώρηση μέλους ή να παρεμποδίζουν την αποχώρηση μέλους, κατά τη διάρκεια του δημοσιονομικού έτους·
η)
περιλαμβάνουν στα καταστατικά τους την υποχρέωση να τηρούν χωριστή τη λογιστική για τις δραστηριότητες που αποτελούν το αντικείμενο της αναγνώρισης·
θ)
δεν κατέχουν δεσπόζουσα θέση εντός της Κοινότητος.
Ως πρώτο στάδιο της εμπορίας νοείται η πώληση, στο χονδρικό εμπόριο ή στις βιομηχανίες επεξεργασίας, του λυκίσκου που παράγεται από τον ίδιο τον πωλητή ή, σε περίπτωση πωλήσεως από ομάδα, που παράγεται από τα μέλη της.
3. Η υποχρέωση που προβλέπεται στην παράγραφο 2 στοιχείο γ) δεν ισχύει για τα προϊόντα για τα οποία οι παραγωγοί είχαν συνάψει σύμβαση πώλησης πριν από την προσχώρησή τους σε ομάδες παραγωγών, εφόσον οι εν λόγω ομάδες παραγωγών είχαν ενημερωθεί σχετικά και το ενέκριναν.
4. Κατά παρέκκλιση της παραγράφου 2 στοιχείο γ) σημείο ii), εφόσον η ομάδα παραγωγών το επιτρέπει και υπό τους όρους που αυτή ορίζει, οι παραγωγοί που είναι μέλη μιας ομάδας δύνανται:
α)
να υποκαθιστούν την υποχρέωση εμπορίας στο εμπόριο του συνόλου της παραγωγής από την ομάδα παραγωγών, που προβλέπεται στην παράγραφο 2 στοιχείο γ) σημείο ii), με την υποχρέωση εμπορίας βάσει των κοινών κανόνων που καθορίζονται στα καταστατικά τους και εγγυώνται ότι η ομάδα παραγωγών έχει δικαίωμα ελέγχου του επιπέδου των τιμών πώλησης, οι οποίες υπόκεινται στην έγκρισή της· σε περίπτωση μη έγκρισης, η ομάδα αγοράζει εκ νέου τον εν λόγω λυκίσκο σε υψηλότερη τιμή·
β)
να διαθέτουν στο εμπόριο, μέσω άλλης ομάδας παραγωγών που επιλέγεται από τη δική τους, τα προϊόντα τα οποία, λόγω των χαρακτηριστικών τους, δεν εμπίπτουν εκ των προτέρων στις εμπορικές δραστηριότητες της ομάδας τους.
5. Οι κοινοί κανόνες που προβλέπονται στην παράγραφο 2 στοιχείο β) και στοιχείο γ) σημείο i) καθορίζονται εγγράφως. Αφορούν τουλάχιστον:
α)
για την παραγωγή:
i)
διατάξεις που αφορούν τη χρησιμοποίηση μιας ή περισσότερων ποικιλιών καθοριζόμενων κατά την ανανέωση των φυτειών ή τη δημιουργία νέων φυτειών,
ii)
διατάξεις που αφορούν την τήρηση ορισμένων καλλιεργητικών μεθόδων και μέτρων προστασίας των φυτών,
iii)
διατάξεις που αφορούν τη συγκομιδή, την αποξήρανση και ενδεχομένως τη συσκευασία·
β)
για τη διάθεση στην αγορά, όσον αφορά ιδίως τη συγκέντρωση και τους όρους της προσφοράς:
i)
τις γενικές διατάξεις που ρυθμίζουν τις πωλήσεις από την ομάδα,
ii)
τις διατάξεις που αφορούν τις ποσότητες, που επιτρέπεται να πωλούν οι ίδιοι οι παραγωγοί, καθώς και τους κανόνες, που ρυθμίζουν αυτές τις πωλήσεις.
2.
Η παράγραφος 2 του άρθρου 2 αντικαθίσταται από το ακόλουθο κείμενο:
«2. Σύμφωνα με τη διαδικασία που αναφέρεται στο άρθρο 195 παράγραφος 2 του κανονισμού (ΕΚ) αριθ. 1234/2007, ένα κράτος μέλος μπορεί να εξουσιοδοτηθεί κατόπιν αιτήσεώς του, να αναγνωρίσει μια ομάδα, της οποίας οι καταγραφείσες εκτάσεις είναι μικρότερες από 60 εκτάρια, αν οι εκτάσεις αυτές βρίσκονται σε αναγνωρισμένη περιοχή παραγωγής, που καλύπτει λιγότερα από 100 εκτάρια.».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 2008.

Labels: 18
17
6